Публикуване на съобщение за одобрение на стандартно изменение в продуктовата спецификация за наименование в лозаро-винарския сектор по член 17, параграфи 2 и 3 от Делегиран регламент (ЕС) 2019/33 на Комисията

(2021/C 248/07)

Настоящото съобщение се публикува в съответствие с член 17, параграф 5 от Делегиран регламент (ЕС) 2019/33 на Комисията (1).

СЪОБЩЕНИЕ ЗА СТАНДАРТНО ИЗМЕНЕНИЕ НА ЕДИННИЯ ДОКУМЕНТ

„Condado de Huelva“

PDO-ES-A1485-AM03

Дата на съобщението: 16 април 2021 г.

ОПИСАНИЕ И ОСНОВАНИЯ ЗА ОДОБРЕНОТО ИЗМЕНЕНИЕ

1. Посочване на защитеното наименование (раздел А от продуктовата спецификация)

Този параграф е опростен чрез премахване на ненужната информация.

Основание:

В този раздел следва да се посочи, че защитеното наименование е наименованието за произход; не е необходимо да се включват различните видове обхванати вина.

2. Описание на вината (раздел B от продуктовата спецификация и раздел 4 от единния документ)

Видовете вина са пренаредени и групирани в категории 1 и 3, посочени в част II от приложение VII към Регламент (ЕС) № 1308/2013 на Европейския парламент и на Съвета (2).

Виното „Amontillado“ е включено сред „vinos generosos“. Това вино е защитено по силата на първата Наредба за наименованието за произход, публикувана в Държавен вестник, бр. 14 от 16 януари 1964 г. Продуктовата спецификация вече включва и вината розе, тъй като в Condado de Huelva от години се произвеждат висококачествени вина розе, които набират значителна популярност сред потребителите.

Виното „Palo Cortado“ се е произвеждало в района на Condado de Huelva през цялата му история благодарение на щастлива случайност. То започва като вино „Fino“, преминало през биологичен процес на стареене, което при отлежаването губи филма от дрожди („flor“). В резултат на това то се подсилва повторно и се подлага на окислителен процес на стареене, подобно на виното „Oloroso“, но органолептичните му характеристики са различни.

Информацията за вината „Moscatel“, „Dulce“ и „Pedro Ximénez“ е преструктурирана, като те са добавени към групата на „vinos de licor dulces“, за да се подобри яснотата по отношение на съдържанието на захар.

Таблицата с аналитичните характеристики е изменена чрез добавяне на новите видове вино и техните химични характеристики, както и чрез подобряване на структурата и яснотата.

Освен това минималното алкохолно съдържание е променено на 16 % об., така че използването на традиционното наименование „Oloroso“ да се приведе в съответствие с другите наименования за произход от Андалусия.

Изменя се органолептичното описание на вината със защитено наименование. Това изменение се налага поради прилагането на стандарт UNE-EN-ISO 17065, така че характеристиките на вината да могат да бъдат свързани със специфични дескриптори и да може да се извърши по-добра сензорна оценка.

3. Корекция във връзка с максималния разрешен рандеман (раздел C от продуктовата спецификация и раздел 5 от единния документ)

Поправена е грешка, която се е запазила в няколко изменения на спецификацията и която е уместно да бъде поправена в настоящата спецификация. Думата „мъст“ е заменена с думата „вино“, тъй като в действителност става дума за вино. В предходните версии новото вино се е наричало „мъст“ в съответствие със Заповедта от 16 февруари 1999 г. относно Наредбата за ЗНП „Condado de Huelva“.

4. Изисквания за стареене за „vinos generosos“ и „vinos generosos de licor“ (раздел C.3.2 от продуктовата спецификация)

Изчисляването на средната възраст е добавено като обективен метод за определяне на периода на стареене. Системата на añadas [единични реколти] също е добавена като система, която традиционно се използва при стареенето на тези вина.

5. Изисквания за стареене за бели вина, червени вина и вина розе (раздел C.3.3 от продуктовата спецификация)

Този раздел е изменен, за да се уточнят отличителните характеристики на белите вина, червените вина и вината розе.

6. Актуализиране на препратките към използваните допълнителни продукти (раздел C.5 от продуктовата спецификация)

Препратките към законодателството са актуализирани и е добавена информация за съдържанието на неутрален алкохол с винен произход.

7. Информация за определения район (раздел D от продуктовата спецификация и раздел 6 от единния документ)

Отпада ограничението, свързано с района на преработка на „vinos generosos“ и „vinos generosos de licor“, при което районът на отлежаване и стареене е различен от района на производство, в който се отглежда гроздето.

8. Изменение на максималния добив от хектар (раздел E от продуктовата спецификация и раздел 5.2 от единния документ)

Добивът се определя от броя на засадените лози, броя на гроздовете на всяка лоза и обема на гроздовете. Отделните сортовете грозде се различават като поведение. Броят на гроздовете [и] теглото им се определят от коефициента на листна маса. Следва да се отчете и значението на фотосинтезата, тъй като тя оказва значително въздействие върху нивото на захар в гроздето.

През последните години лозята в Condado de Huelva бяха преобразувани и преструктурирани. По принцип редовете се засаждат на 3 метра един от друг с отстояние от 1,5 метра между лозите. Старите лозови насаждения с чашковидна формировка бяха изкоренени и заменени с кордонни насаждения. В това отношение кордонната конструкция оказва положително въздействие, тъй като води до получаването на качествено вино.

В хода на годината и между отделните години лозарите вземат решения, които ще определят добива от лозята, като се отчитат постоянни и променливи фактори. За тази цел съществуват различни механизми за контрол на растежа на растенията, като например резитба, прореждане, подрязване и отстраняване на листа.

Накратко, балансираното лозе ще позволи на плодовете да узреят и да добият правилната концентрация на цвят, аромат, захари, рН, киселини, полифеноли и всички качествени елементи, които са от ключово значение за постигане на качествено вино.

Най-добрите производители на грозде са тези, които оформят листата, така че да използват по най-добрия начин пространството, като по този начин се оптимизира излагането на слънчева светлина и се гарантира доброто развитие на гроздето, което води до по-високо качество на виното.

Проведените през годините проучвания показват, че добив от 8 kg от лоза от сорта Zalema за един хектар лозя с 2 200 лози води до физикохимични стойности от 11 и 12 градуса Baumé с обща киселинност от 3,5—4,5 g/l, изразена като винена киселина, рН 3,75 и индекс на глюконова киселина под 0,5. Тези средни стойности, получавани в продължение на много години, водят до отлично качество на виното.

9. Добавяне на нови сортове грозде (раздел F от продуктовата спецификация и раздел 7 от единния документ)

Добавят се два нови бели сорта грозде — Verdejo и Moscatel de Grano Menudo. Тези сортове грозде се използват от дълги години в района със ЗНП, като дават отлични резултати и са изключително добре приети. Те позволяват и производството на вина, които запазват отличителния профил на вината със ЗНП. Въвеждането на тези сортове не води до никакво съществено изменение в характеристиките на крайния продукт.

10. Добавяне на по-малка географска единица (раздел H.4 от продуктовата спецификация и раздел 9 от единния документ)

Добавена е възможността за посочване на Национален парк „Доняна“ като по-малка географска единица върху етикетите на вината в съответствие с член 55 от Регламент (ЕС) 2019/33.

ЕДИНЕН ДОКУМЕНТ

1. Наименование/наименования

Condado de Huelva

2. Вид на географското означение

ЗНП — Защитено наименование за произход

3. Категории лозаро-винарски продукти

1. Вино

3. Ликьорни вина

4. Описание на виното или вината

1. Бели вина

КРАТКО ТЕКСТОВО ОПИСАНИЕ

— „Joven“: Бледожълт до бледозлатист цвят. Плодови аромати (зелена ябълка) и цветни аромати. Осезаема киселинност върху небцето.

— „Condado de Huelva“: Сламеножълт цвят до цвят на старо злато. Плодови аромати (костилкови плодове). Осезаема киселинност върху небцето.

— „Tradicional“: Сламеножълт до златист цвят. Плодови аромати (костилкови плодове). Леко кисело върху небцето.

* Когато не са посочени пределни стойности, се прилагат определените в съответното законодателство на ЕС.

** В зависимост от съдържанието на захар вината от подкатегорията бели вина „Condado de Huelva“ могат да бъдат: „сухи“, ако съдържанието на захар е по-малко или равно на 4 g/l; „полусухи“, ако то е повече от 4 g/l, но по-малко от 12 g/l; „полусладки“, ако то е 12 g/l или повече, но по-малко от 45 g/l; „сладки“, ако то е 45 g/l или повече.

*** Белите вина „Joven“ и „Tradicional“ трябва да имат съдържание на захар под 5 g/l.

ОБЩИ АНАЛИТИЧНИ ХАРАКТЕРИСТИКИ

Максимално общо алкохолно съдържание (% об.):

—

Минимално действително алкохолно съдържание (% об.):

10

Минимална обща киселинност:

в meq/l

Максимално съдържание на летливи киселини (meq/l):

—

Максимално съдържание на общ серен диоксид (mg/l):

—

2. Червени вина и вина розе

КРАТКО ТЕКСТОВО ОПИСАНИЕ

Червени вина:

Черешов до керемиденочервен цвят. Осезаема ароматна и плодова наситеност, с леко осезаеми до осезаеми тревисти аромати. Осезаема вкусова наситеност и осезаема киселинност върху небцето, със стипчивост и осезаема плътност.

Вина розе:

Бледорозов до червеникаворозов цвят, плодови и цветни аромати, осезаема наситеност на вкуса върху небцето, с горчивина и лека стипчивост.

* Когато не са посочени пределни стойности, се прилагат определените в съответното законодателство на ЕС.

** В зависимост от съдържанието на захар вината могат да бъдат: „сухи“, ако съдържанието на захар е по-малко или равно на 4 g/l; „полусухи“, ако то е повече от 4 g/l, но по-малко от 12 g/l; „полусладки“, ако то е 12 g/l или повече, но по-малко от 45 g/l; „сладки“, ако то е 45 g/l или повече.

*** Минималното действително алкохолно съдържание за вината с обозначенията за подлагане на стареене „Joven“, „Roble“ и „Crianza“ е 11 % об., докато за вината с обозначенията „Reserva“ и „Gran reserva“ е 12 % об.

ОБЩИ АНАЛИТИЧНИ ХАРАКТЕРИСТИКИ

Максимално общо алкохолно съдържание (% об.):

—

Минимално действително алкохолно съдържание (% об.):

11

Минимална обща киселинност:

в meq/l

Максимално съдържание на летливи киселини (meq/l):

—

Максимално съдържание на общ серен диоксид (mg/l):

—

3. „Vinos generosos“

КРАТКО ТЕКСТОВО ОПИСАНИЕ

— „Condado Pálido“ или „Fino“: Сламеножълт цвят до цвят на старо злато. Аромати, обусловени от процеса на стареене (например на дрожди). Леко кисели и солени върху небцето.

— „Condado Viejo“ или „Oloroso“: Цвят на старо злато или тъмен махагон. Аромати на ядки и дървесина от окислителния процес на стареене, с възможни нотки на лак. Устойчиви върху небцето, с възможна гладка текстура.

— „Amontillado“: Златист цвят до цвят на махагон. Аромати на ядки с дървесен послевкус поради двойния му биологичен и окислителен процес на стареене. Леко кисело, горчиво и устойчиво върху небцето.

— „Palo Cortado“: Кестеняв цвят до цвят на махагон. Аромати на ядки и дървесина. Изключително наситено и устойчиво върху небцето.

* Когато не са посочени пределни стойности, се прилагат определените в съответното законодателство на ЕС.

** „Condado Pálido“ или „Fino“ трябва да съдържат по-малко от 5 g редуциращи захари на литър.

*** В резултат на процесите на концентрация, свързани със стареенето чрез окисляване, вината „Condado Viejo“ или „Oloroso“, „Amontillado“ и „Palo Cortado“ могат да имат съдържание на редуциращи захари до 9 g/l, при условие че общата киселинност, изразена в грамове винена киселина на литър, е с най-много 2 g/l по-малко от съдържанието на редуциращи захари.

**** Действителното алкохолно съдържание за „Condado Pálido“ или „Fino“ трябва да бъде между 15 и 17 % об.

ОБЩИ АНАЛИТИЧНИ ХАРАКТЕРИСТИКИ

Максимално общо алкохолно съдържание (% об.):

—

Минимално действително алкохолно съдържание (% об.):

16

Минимална обща киселинност:

в meq/l

Максимално съдържание на летливи киселини (meq/l):

—

Максимално съдържание на общ серен диоксид (mg/l):

—

4. „Vinos generosos de licor“

КРАТКО ТЕКСТОВО ОПИСАНИЕ

— Pale Dry: Бледожълт до златист цвят. Средно наситен аромат на дрожди. Силно, ароматно и полусухо до полусладко върху небцето.

— Pale Cream: Сламеножълт цвят до цвят на старо злато. Аромати, обусловени от биологичния процес на стареене (например на дрожди).

— Medium: Кехлибарен цвят до наситен цвят на махагон. Аромат, специфичен за процеса на стареене, с възможни аромати на стафиди.

— Cream: Цвят на старо злато или наситен цвят на махагон. Аромат, дължащ се на процеса на стареене, с възможни аромати на стафиди. Плътно върху небцето.

* Когато не са посочени пределни стойности, се прилагат определените в съответното законодателство на ЕС.

** Съдържание на редуциращи захари в грамове на литър: Pale Dry: 5—45, Pale Cream: 45—115, Medium: 5—115, Cream: 115—140.

ОБЩИ АНАЛИТИЧНИ ХАРАКТЕРИСТИКИ

Максимално общо алкохолно съдържание (% об.):

—

Минимално действително алкохолно съдържание (% об.):

15

Минимална обща киселинност:

в meq/l

Максимално съдържание на летливи киселини (meq/l):

—

Максимално съдържание на общ серен диоксид (mg/l):

—

5. „Vinos de licor dulces“

КРАТКО ТЕКСТОВО ОПИСАНИЕ

— „Dulce“: Златист цвят до наситен цвят на махагон. Плодов аромат. Плътно върху небцето.

— „Pedro Ximénez“: Цвят на махагон до наситен цвят на махагон или черен кехлибар. Аромат на стафиди, с възможни стъблени нотки. Изключително плътно върху небцето.

— „Moscatel“: Кехлибарен цвят до наситен цвят на махагон. Специфичен за сорта аромат с цветни и плодови нотки, с възможни аромати на стафиди. Леко кисело и плътно върху небцето.

— „Mistela“: Златист цвят до наситен цвят на махагон. Плодов аромат. Плътно върху небцето.

* Когато не са посочени пределни стойности, се прилагат определените в съответното законодателство на ЕС.

** Съдържание на редуциращи захари в грамове на литър: над 45 за „Dulce“ и над 150 за „Pedro Ximénez“, „Moscatel“ и „Mistela“.

ОБЩИ АНАЛИТИЧНИ ХАРАКТЕРИСТИКИ

Максимално общо алкохолно съдържание (% об.):

—

Минимално действително алкохолно съдържание (% об.):

15

Минимална обща киселинност:

—

Максимално съдържание на летливи киселини (meq/l):

—

Максимално съдържание на общ серен диоксид (mg/l):

—

5. Винопроизводствени практики

5.1. Специфични енологични практики

1. Специфични енологични практики

Районът на производство е географският район, в който се намират регистрираните лозя, включващи видовете почва Albariza, Arenas и Barros. След ферментацията вината може да бъдат оставени на биологичен или окислителен процес на стареене, като се използва или динамична система, известна като criaderas y soleras, или статична система añadas [единични реколти].

По време на биологичния процес на стареене върху откритата повърхност на виното се образува плаващ слой или филм от дрожди, известен като flor. При окислителния процес на стареене вината се подлагат на стареене чрез излагане на кислород. Друга използвана практика е cabeceo [смесване], която включва смесване или комбиниране на различни вина или дори смесване на вина с допълнителни продукти.

2. Приложимо ограничение при производството на вината

Прилагането на налягане за извличане на мъстта не трябва да води до получаването на повече от 70 литра вино от всеки 100 kg грозде.

При производството на „Pedro Ximénez“ и „Moscatel“ може да се използват концентрирана мъст и сухо вино от сортовете Zalema, Palomino Fino, Listán и Garrido Fino, при условие че заедно те не съставляват повече от 30 % от общия обем на крайния продукт и че делът на сухото вино от тези сортове не представлява повече от 15 % от общия обем на продукта. Стареенето се извършва в бъчви и/или каци с максимална вместимост 1 000 литра за бели вина и 330 литра за червени вина.

3. Агротехническа практика

При агротехническите практики трябва винаги да се щади околната среда и по-специално да се предотвратява замърсяването на водата и почвата. Гъстотата на насажденията трябва да бъде между 1 950 и 4 000 лози на хектар. Лозята може да се отглеждат, като се използват свободно стоящи (чашковидна формировка) и/или кордонни методи (подобният на Гюйо метод vara y pulgar и/или двоен кордон). Когато в Регулаторния съвет трябва да се регистрират смесени насаждения, при прибирането на реколтата трябва да се гарантира пълно разделяне на сортовете.

5.2. Максимални добиви

1. Zalema

18 000 kg грозде/ha

2. Други разрешени сортове

12 000 kg грозде/ha

6. Определен географски район

Районът на производство и стареене на вината, защитени с наименованието за произход „Condado de Huelva“, включва винопроизводствените райони и имоти, разположени в общините Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor и Villarrasa — всички те се намират в провинция Уелва.

7. Основни сортове грозде

CABERNET FRANC

CABERNET SAUVIGNON

CHARDONNAY

COLOMBARD

GARRIDO FINO

LISTAN DEL CONDADO

MERLOT

MOSCATEL DE ALEJANDRÍA

MOSCATEL DE GRANO MENUDO

PALOMINO FINO

PEDRO XIMÉNEZ

SAUVIGNON BLANC

SYRAH

TEMPRANILLO

VERDEJO

ZALEMA

8. Описание на връзката или връзките

Връзка

Това ЗНП се отнася до падината в провинция Бетика и обхваща равна или леко вълнообразна земя. Климатът е средиземноморски, въпреки че изложението на района към Атлантическия океан, което е улеснено от релефа, носи океански влияния, които заедно с близостта му до Националния парк „Доняна“ и традиционните умения в района оказват влияние върху произвежданите там видове вино. Ликьорните вина, включително „vinos generosos“, [се подлагат на стареене] чрез традиционни системи — системата criaderas y soleras и „статичната“ система — при които използването на дъбови бъчви и/или каци е от ключово значение за качеството на вината. Архитектурата и управлението на винарските изби осигуряват оптимален микроклимат за стареене.

9. Други основни условия (опаковане, етикетиране, други изисквания)

Правна уредба:

В националното законодателство

Вид допълнително условие:

Допълнителни разпоредби относно етикетирането

Описание на условието:

Наименованието за произход „Condado de Huelva“, в допълнение към информацията, която обикновено е предвидена в приложимото законодателство, трябва да фигурира на видно място върху етикетите на бутилираните и опакованите вина. Освен това в съответствие с член 120, параграф 1, буква ж) от Регламент (ЕС) № 1308/2013 етикетът за защитените вина може по избор да включва посочване на наименованието на географска единица, която е по-малка или по-голяма от района, обхванат от наименованието за произход, т.е. наименованията на общините в рамките на района на производство като по-малки географски единици, както и посочване на Андалусия като по-голяма географска единица. Върху етикетите на вината, произведени в Almonte, Hinojos, Bollullos Par del Condado, Rociana del Condado, Bonares, Lucena del Puerto, Palos de la Frontera и Moguer, може също да се посочва Национален парк „Доняна“ като по-малка географска единица.

Връзка към продуктовата спецификация

https://juntadeandalucia.es/export/drupaljda/PC_Condado_modificado_2.pdf

(1) OВ L 9, 11.1.2019 г., стр. 2.

(2) Регламент (ЕС) No 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (OВ L 347, 20.12.2013 г., стр. 671)